Ses gewapende rowers by Greytown doodgeskietArgieffoto: SAPD / Facebook Ses mans is naby ŉ klein informele nedersetting in KwaZulu-Natal doodgeskiet, ure nadat hulle glo ŉ gewapende rooftog 200 km ver in Newcastle uitgevoer het. “Die mans het in vier motors gery en is omstreeks 11:30 buite Seven Oaks, ongeveer 20 km suid van Greytown, deur polisiebeamptes voorgekeer,” het maj. Thulani Zwane, woordvoerder van die polisie, gesê. “Ses van die mans is tydens ŉ skietery tussen die verdagtes en die polisie doodgeskiet en drie is gewond. Geen polisiebeampte is in die skietery beseer nie.” Die beseerde verdagtes is onder polisiebewaking na ŉ hospitaal geneem. Rowers in twee motors het ontsnap en een van die motors is later in Pinetown verlate aangetref. Die vierde motor is nog nie opgespoor nie. “Dit is nie duidelik hoeveel mans in die twee motors ontsnap het nie,” het hy gesê. Volgens hom het die polisie op die toneel beslag gelê op drie aanvalsgewere en twee handwapens. Die wapens sal vir ballistiese toetse gestuur word. Sake van poging tot moord, die besit van ongelisensieerde vuurwapens en ammunisie en ŉ geregtelike doodsondersoek is by die Greytown-polisie aanhangig gemaak. Zwane het gesê die polisie is van mening die bende was betrokke in ŉ reeks sakerooftogte, veral in die noordkus, en aanvalle op die polisie. Hy kon nie verdere besonderhede verskaf nie. “Die betrokke polisiebeamptes is van die blitspatrollie, die misdaadintelligensie-eenheid, honde-eenheid en taakspan van die polisie in Pietermaritzburg,” het Zwane bygevoeg. Die ondersoek en soektog na die voortvlugtiges duur voort.